Papersnake/gushiwen huggingface dataset:
玉绣球花
董嗣杲（宋代）

洁身自拥翠枝寒，遗得春魂寄素颜。
夜月曳光凝绝径，晚风抛素入空关。
几团白云能娇腻，五色流苏只等闲。
宛似恋香蝴蝶乱，绿阴深处不飞还。
送僧三首
释慧空（宋代）

支提天冠千眷属，龟山蔡柳两尊宿。
总在参禅屋角头，开眼尊尊互相烛。
参禅自是云水俦，四顾坤维有高躅。
胜妙尊中不肯留，六六要明三十六。
当其行，歌一曲，春草青兮春水绿。
东山老矣夫何言，纵有言兮不堪读。
偈颂二首
释圆日（宋代）

倒腹倾肠几个知，更无比发可相依。
直饶彻底承当去，也落他家第二机。
登得胜岗谒武安王关云长庙有泉一泓俗传谓兵至此无水拔刀刺地泉随而涌庙西有磨刀溪北有晒甲崖
王十朋（宋代）

得胜名岗蜀虎臣，气吞吴魏失防身。磨刀晒甲遗踪在，英魄犹能敌万人。
送秦武昌廷韶
李东阳（明代）

凤凰台上题诗去，鹦鹉洲前建节行。万里山川佳丽地，六年江汉别离情。

悠悠晓梦尘随马，漠漠春寒雨带城。好种甘棠三百树，他时留咏汉公卿。
海口柬李芳洲
赵宾（清代）

积水流天外，茫茫万里秋。估船经岛国，潮响到城楼。

浩荡乾坤小，奔腾日月浮。蓬莱君咫尺，果否有沧洲？
次韵景瑜 其二
韩淲（宋代）

从昔秋风起，骚人感兴同。霞收滕阁外，云落楚台中。

寂寂无言说，纷纷有事功。漂流水南住，相望屋西东。
八月二十三日三溪书房赏桂二花
仇远（元代）

二花香更烈，不与一花同。
曾记和云折，惟愁着雨空。
旧游明月窟，古意小山丛。
十日中秋过，浑疑秋未中。
风轮羽扇歌
毛序（清代）

鹤翎皎洁修而丰，制成团扇虚含风。参差六翮形蒙茸，贯以铁轴轮辐同。

下首郁屈如弯弓，风胡何年铸芙蓉，质理苍黑非铅铜。

剑首一穴贯轴中，复有无弦焦尾桐。踞坐掣曳呼侍童，辘轳引绠机旋空。

柔橹咿轧中徵宫，高堂飒然起蓬蓬。动如橐籥出不穷，四坐森爽心神融。

病夫惮暑常怔忡，烛龙火伞交相攻。思驾飞车访赤松，琼楼玉宇无蕴隆。

借君吹嘘凌颢穹，下视九万尘溟蒙。
题秦氏南湖草堂
浦鼎（明代）

频年鱼鸟识风流，家在南湖烟树头。隔槛残云飞白凤，漫沙曲水走青虬。

浣花茅屋牵萝补，甫里芝田为鹤谋。词客醉看书叶字，小娃歌踏采菱舟。

掀髯华月生莲渚，欹枕寒潮响荻洲。江燕雨吹琴荐湿，鲤鱼风飐钓丝柔。

诗题彩笔天吴泣，书照青藜太乙游。夜夜文光贯牛斗，南阳肯作卧龙休。
咏史下·张华
陈普（宋代）

孙皓泥头入洛阳，后庭夺目万红妆。
铜驼北去还西徙，不怨荀冯怨杜张。
还乡有作二首 其一
葛胜仲（宋代）

菊潭才到便归休，年大何心泣楚囚。南岳献讥无反覆，东皋舒啸有朋俦。

龟灵自古称怀浦，狐老从来只首丘。便觉讴吟罢庄舄，翛然随俗且沈浮。
那能惜马蹄
赵嘏（唐代）

云中路杳杳，江畔草萋萋。
妾久垂珠泪，君何惜马蹄。
边风悲晓角，营月怨春鼙。
未道休征战，愁眉又复低。
好事近 欠月初十日即事
龚自珍（清代）

兰桨昨同游，今日下楼无力。嗔我凌晨来早，道不曾将息。

欢容惨黛霎时并，此景最难得。别有神方持赠，为清明寒食。
金贞祐省差铜印歌
蒋超伯（清代）

筼筜作花白于鹭，两两狐狸上宫树。青山误尽少年人，汴水无情又南渡。

五十万瓦迁一官，正衙还画金龙蟠。可怜总付幽兰火，此印区区幸独完。

印难完，恨长在，附子乌头速其败。神僧心印早了然，呼儿散枣向街前。
有所思二首
曹勋（宋代）

有所思，藐何许，
乃在洞庭之阳，潇湘之浦。
我欲访之限重阴。水有吞舟之巨鱼兮，
山有食人之猛虎。有所思，
藐何许，沉沉静夜愁风雨。
寄题聱隅冢亭
沈辽（宋代）

不识聱隅生，斯人亦豪怪。挟书海上来，轩昂轶前辈。

何为老穷阨，独与当时背。宠禄出一时，此书终不废。

客死江都馆，骸骨埋荒秽。幸会田使君，开茔北门外。

浮屠清旷地，马鬣森松桧。百年一抔土，谁当论穷泰。
汪给事太夫人程氏挽辞太恭人谕氏挽辞
陆游（宋代）

爵邑恩荣盛乡闾誉望尊。
儒科传累叶，上寿萃高门。
阡茂新栽柏，堂余旧树萱。
故民何以报，沾洒望秋原。
耄齿人谁及，高门世共荣。
始终膺备福，稚老遇升平。
纶綍褒嘉事，乡闾恻怆情。
吾诗傥传世，亦足见平生。
哭郑丈四首 其四
叶适（宋代）

忆在诸生列，曾窥太史书。泉蒙烦浚达，质槁费吹嘘。

外宅宁成相，生刍早吊闾。临风两行泪，愁绝向輀车。
朱给事自南中回相过
李昌祺（明代）

瘴海归来话旧游，低头长揖泪交流。伤心忍说来时事，半里盘滩万髑髅。
临江仙（前县尉吕次新自台城来访，酌酒为劝）
姚述尧（宋代）

材刃纵横森武库，箫台旧日梅仙。累陪簪盍醉花前。吴门归去后，一别动经年。

曾到赤城真隐处，飘飘凤举龙蟠。勒回俗驾向长安。好将医国手，从此活人间。
题小山水景（二首）
吴志淳（元代）

小舟何处问通津，二月东湖柳色新。
老向天涯频见画，一枝曾折送行人。
梅花集句 其一二三
李龏（金朝）

一年春色负归期，每见梅花辄入诗。肠断江南一百五，然犀何处觅琼枝。
道源
刘黻（宋代）

父师兄弟一堂深，貌像如生世所钦。
直向端倪明万古，不专佔毕诏来今。
地灵香火溪山护，岭近衣冠岚雾侵。
各派万流同一水，来从濂洛洗人心。
双鬟
陈筱冬（清代）

双鬟孰画旗亭壁，独茧应缫楚客丝。金凤台边游女队，踏歌争唱艳秋词。
凌丹亭
方信孺（宋代）

风驭来三峡，云章下九天。
名山开窟宅，飞宇纳光躔。
未见烟霞约，聊将岁月镌。
神游谁复识，空诵白云篇。
和丁大卿韵
姜特立（宋代）

久回俗驾向山中，无复诗骚见古风。
方喜故人千里至，更容清夜一尊同。
宾筵谈笑知无敌，笔力追陪愧未工。
自古诗人难并世，归期那敢话匆匆。
相见欢·金陵城上西楼
朱敦儒（宋代）

金陵城上西楼，倚清秋。万里夕阳垂地大江流。
中原乱，簪缨散，几时收？试倩悲风吹泪过扬州。
廿四日再出视牲
陆深（明代）

落日朱衣五色纹，天南清閟锁祥云。重来正及春初动，归去遥怜夜已分。

十里瑶坛当地脉，万年郊祀应乾文。风云喜为传消息，翠辇黄麾度汉汾。
暮雨投圆通寺宿
王慎中（明代）

野色苍苍远寺微，因闻钟梵起归依。僧閒正伴溪云返，客倦偏逢夕鸟飞。

一院燃灯通暗路，满空香雨沐尘衣。斋心愿学无生理，汉绶婴身叹迹非。
送赵石居之官
曹伯启（元代）

庆元六年薄宦居申浦，百技茫然性疏鲁。客舍公馀一事，无搢绅顾访森如堵。

高山流水洗忧感，黄卷青编阅今古。回首长安如断蓬，南云翳翳生凄楚。

小舟俄载石居来，饭颗山头逢杜甫。铅椠优游习气同，权门怅望丹心苦。

绿阴初见盍朋簪，倒指联镳踰夏五。大火西流菊又残，孤衾铁冷闻双杵。

一凫今日忽南厢，灿灿牙绯光鼻祖。新制兴除务必行，铨材历历皆良辅。

东南山水得奇探，人物瑰奇壮城府。莫道临民始有为，存心济物非无补。

猥予无计理归装，满面风埃犹哙伍。身世由来秖自怜，愁怀此去凭谁语。

江城事简俗亦淳，彷佛居安胜乡土。茂林脩竹鼎魁方，皓月清风自宾主。

谈笑四明官事了，时宜命驾瞻衡宇。庙堂倚任今伊吕，苟有寸长思一举。

同是悠悠万古情，它年许接朝天武。
送唐介南迁五首
谢景初（宋代）

谏逐古今有，例为朝政疵。
况与廊庙臣，世复恶其私。
安危治乱迹，此事姑置之。
傥未监谤者，失得何须悲。
教授方君孺人刘氏哀诗二首 其一
刘克庄（宋代）

古昔尊年德，今谁问孝廉。空烦推毂荐，不合相轮尖。

郕叟行歌乐，台卿自志谦。嗟予老而秃，何以发幽潜。
赠乌龙山圆上人
葛起耕（宋代）

笑把儒冠换墨衣，深思富贵有危机。
参他龙象知今是，还了鸳鸯悟昨非。
开钵展单随所寓，打包持锡去如飞。
有人若问西来意，正要高谈为发挥。
金陵怀古 其一
周起渭（清代）

钟阜犹存王气销，石城自打晚来潮。行逢旧燕乌衣巷，偶听残莺白下桥。

风月一天袁虎咏，衣冠满地阿龙超。临觞莫漫悲千古，六十年前是六朝。
李俊民寄诗一首次韵答之
徐瑞（宋代）

世途险隘任崖颠，万古人心只一天。桂辣何须分老嫩，蜜甜自是透中边。

多君歌啸酬风月，顾我呻吟了岁年。何日相从讨幽事，松醪满意泛觥船。
次韵仇仁近有怀见寄十首
方回（元代）

我能纳禄君辞聘，大觉蓑衣胜袞衣。
有径弗行缘畏险，无形可见要研几。
就令枵腹常亡赖，尽胜枯骸永不归。
何限戟门委荒草，高堂犹记旧巍巍。
回车巷世传蔺相如避廉颇处
卢龙云（明代）

国事艰危里，君心属望初。抗秦堪拔剑，全赵且回车。

虎斗谁争长，鹰扬计未疏。列侯多策士，谁更似相如。
元舆怜我复有漳南之行以曲局不可出遂置一樽托公域弟酌发眷眷之情于此可见矣以四韵谢元舆并呈公域弟
郭祥正（宋代）

怜我万里别，南荒多瘴埃。身为官事隔，酒托故人开。

饮德知难报，论欢默可猜。宗家有毛女，冰洁胜寒梅。
秋风三叠寄秦少游 其三
邢居实（宋代）

秋风浩荡兮天宇高，群山逶迤兮溪谷寂寥。登高望远兮不自聊，驾言适野兮谁与游遨。

空原无人兮四顾萧条，猿狖与伍兮麋鹿为曹。浮云千里兮归路遥，愿言思子兮使我心劳。
王子乔二首 其一
胡奎（元代）

天上迢迢白玉京，仙人吹笙学凤鸣。七月七日缑氏山，身骑白鹤来人间，遨游青天去不还。
贤者之孝二百四十首·楚孝王
林同（宋代）

一自王之国，于今二十年。
了无织芥过，都是孝慈然。
冬日杂吟 其二
焦循（清代）

勤苦在祖父，游情在子孙。粗粝日以厌，视听日以昏。

既耻朴陋见，鲜服行市门。市门无藉多，交结为攀援。

惟诩饮博豪，不闻田舍言。田舍一朝尽，单孑无饔飧。
董仲舒不窥园图
郑思肖（宋代）

西汉诸儒君最醇，无人见面意应深。三年尽力窥经史，一旦看花了古今。
谢因翁寄夏衣
释函可（明代）

五月披裘自采薇，故人何处授轻衣。无端惹得薰风动，拂尽黄沙白日晖。
司马晋州待制哀辞
马端（宋代）

志古流难合，谈高道自明。
风波直恩分，鍼石尽交情。
让节蒙知厚，华班绝绮荣。
贱生怀感遇，当路假晶荧。
累次青油幕，中间白玉京。
吏文容议缓，邦事卹言轻。
自此嗟流梗，何期苦见兵。
塞垣心易动，漳浦信弥惊。
玉蕊悲无验，金台望忽倾。
岁阑云惨淡，天迥泪纵横。
世有真忠亮，今亡至直清。
旧僚知葬日，投此吊佳城。
天宝初语
佚名（唐代）

义髻抛河里，黄裙逐水流。
喜晴寄张使君
李昭玘（宋代）

使君仁术物同情，日望田畴祝颂成。夜滴未休心欲折，朝阳初放眼先明。

比年岁熟多中上，此事边防系重轻。食足讼稀真可乐，时倾杯酒话平生。
村居书事二首
陆游（宋代）

四十余年食太仓，赐骸恩许返耕桑。
长丝出鬴蒪羹美，白雪翻匙稻饭香。
酒户知贫焚旧券，医翁怜病献新方。
春残睡足东窗下，闻道长安依旧忙。
演雅
黄庭坚（宋代）

桑蚕作茧自缠裹，蛛蝥结网工遮逻。
燕无居舍经始忙，蝶为风光勾引破。
老鶬衔石宿水饮，穉蜂趋衙供蜜课。
鹊传吉语安得闲，鸡催晨兴不敢卧。
气陵千里蝇附骥，枉过一生蚁旋磨。
虱闻汤沸尚血食，雀喜宫成自相贺。
晴天振羽乐蜉蝣，空穴祝儿成蜾蠃。
蛣蜣转丸贱苏合，飞蛾赴烛甘死祸。
井边蠹李螬苦肥，枝头饮露蝉常饿。
天蝼伏隙录人语，射工含沙须影过。
训狐啄屋真行怪，蠨蛸报喜太多可。
鸬鹚密伺鱼虾便，白鹭不禁尘土涴。
络纬何尝省机织，布谷未应勤种播。
五技鼯鼠笑鸠拙，百足马蚿怜跛鳖。
老蚌胎中珠是贼，醯鸡瓮里天几大。
螳螂当辙恃长臂，熠燿宵行矜照火。
提壶犹能劝沽酒，黄口只知贪饭颗。
伯劳饶舌世不问，鹦鹉才言便关鏁。
春蛙夏蜩更嘈杂，土蚓壁蟫何碎琐。
江南野水碧于天，中有白欧闲似我。
久雨五首 其一
刘克庄（宋代）

复置汉平准，稍修隋义仓。群公犹禹稷，陛下况尧汤。
过濂溪
潘兴嗣（宋代）

鳞鳞负郭田，渐次郊原口。
其中得清旷，贵结林泉友。
一溪东南来，潋滟翠波走。
清响动灵粹，寒光生户牖。
峨峨双剑峰，隐隐插牛斗。
疏云互明晦，岚翠相妍丑。
恍疑座中客，即是关中叟。
为歌紫芝曲，更击秦人缶。
窅然忘得丧，形骸与天偶。
君怀康济术，休光动林薮。
得非仁知乐，夙分已天有。
捉鼻固未免，安能混真守。
日暮车马徒，桥横莫回首。
野店二绝句二首
杨万里（宋代）

山店茅柴强一杯，梨酸藕苦眼慵开。
深红杬子轻红鮓，难得江西乡味来。
次韵美祖用元相韵以广后山之意读之汗下愧不自胜 其一
周紫芝（宋代）

晋魏分骚雅，诗流本日长。应传少陵钵，莫炷老僧香。

俗眼无泾渭，从谁话肺肠。感君韶濩耳，来听菊篱螀。
石屏
许景衡（宋代）

嗟我官永宁，天台祇兼驿。如何三过雁，未省一投屐。

岂无谪仙梦，萧散到泉石。亦有山中诗，淋漓堆醉墨。

当时巧酬唱，二左名藉藉。戴子尔何为，十载名山客。

自言石桥下，醉耳惊霹雳。石桥富孙子，一一粲圭璧。

希微小江山，妙尽丹青迹。怜我逸少徒，念念岷峨适。

持此一拳许，已作千峰碧。我生痴钝杀，两眼眩白黑。

尘埃浪奔走，簿领随戏剧。何阶探道要，回首谢形役。

琴书载扁舟，归卧横塘侧。天台何必到，去路饶荆棘。

端留石屏风，种种自可识。
墙阴歌
刘禹锡（唐代）

白日左右浮天潢，朝晡影入东西墙。昔为儿童在阴戏，

当时意小觉日长。东邻侯家吹笙簧，随阴促促移象床。

西邻田舍乏糟糠，就影汲汲舂黄粱。因思九州四海外，

家家只占墙阴内。莫言墙阴数尺间，老却主人如等闲。

君看眼前光阴促，中心莫学太行山。
周五声调曲 羽调曲 五
庾信（南北朝）

太上之有立德。
其次之谓立言。
树善滋于务本。
除恶穷于塞源。
冲深其智则厚。
昭明其道乃尊。
仁义之财不匮。
忠信之礼无繁。
动天无有不届。
唯时无幽不彻。
作德心逸日休。
作伪心劳日拙。
自非刚克掩义。
无所离于剿绝。
句
尹穑（宋代）

酬功不惜赏行布，送死惟堪缚一驴。
谒颜范祠
赵蕃（宋代）

为政当知政所先，政先孰愈祀先贤。
可怜颜范祠堂下，草蔓不锄阶甃穿。
次韵程相公以柳湖久涸辄引蔡水溉注感而成咏
苏辙（宋代）

鳞鳞沙脚出平湖，一喷珠玑碧有余。
依旧镜中横紫阁，却从天外望仙闾。
粉花又结青莲子，金尾还跳赤鲤鱼。
自惜支离苦为病，重来应共酒杯疏。
清明赐新火
欧阳修（宋代）

鱼钥侵晨放九门，天街一骑走红尘。
桐华应候催佳节，榆火推恩忝侍臣。
多病正愁饧粥冷，清香但爱蜡烟新。
自怜惯识金莲烛，翰苑曾经七见春。
题清泉寺
周鐈（清代）

踏破苍苔去，斜阳野寺中。台高留晚日，树远起秋风。

设想身何处，探幽意不穷。寒昏木叶下，天际有归鸿。
秋海棠用渔洋山人秋柳四首韵 其二
何佩芬（清代）

娇枝红破一分霜，不共芙蕖值野塘。叶卧岂黏游客屐，花飞时扑美人箱。

丰神细写题词李，艳丽翻怜出塞王。知否放翁颠未改，寻秋重到碧鸡坊。
红豆曲
曹雪芹（清代）

滴不尽相思血泪抛红豆，开不完春柳春花满画楼。
睡不稳纱窗风雨黄昏后，忘不了新愁与旧愁。
咽不下玉粒金莼噎满喉；照不见菱花镜里形容瘦。
展不开的眉头，捱不明的更漏。
呀！恰便似遮不住的青山隐隐，流不断的绿水悠悠。
和富阳陈大夫祷雨有感韵 其二
曾丰（宋代）

刑鹅瓮蜥敬祈秋，要解宵衣旰食忧。天上大方张掣电，地中雷已起蟠虬。

雾雹黄长尧天水，䆉稏青连郑非蛮。告违只上加餐祝，更祝俸馀归买山。
仆入月山介卿有诗见怀次韵答之
李处权（宋代）

鼠辈欺人可奈何，我今行橐已无多。
醉魂尚爱黄华谷，归梦长迷白石坡。
壮士陆沉无籍在，道人香积有经过。
行朝近报仍安稳，想见沙堤蹀玉珂。
郊祀庆成
周麟之（宋代）

紫极三阶正，黄宫一气旋。
迎阳周吉土，练日汉甘泉。
考典陈商辂，占祥察舜璿。
朝冠纷璀璨，斋幄湛蟺蜎。
荔席方顒若，油云已廓然。
瑶源尊始祖，绛节从群仙。
碧瓦霏烟外，雕梁丽日边。
大音谐美乐，芳荐列嘉笾。
默喜云孙燕，深期鼎祚延。
六虬纡制跸，九庙辟崇筵。
郁鬯香稃熟，芝楹瑞叶连。
醇牺登硕俎，肃倡被朱絃。
孝奏灵咸格，诚存礼不愆。
清晨登玉轪，彩仗揭龙旃。
虎旅罗三卫，蜺旌亘百廛。
展容趋泰畤，裒福对苍圆。
扆坐张皇邸，帷宫驾采椽。
鼓钟传禁漏，星月粲高躔。
蠖略车回斗，灾煌衮象天。
华支金擢秀，雅奏玉鸣鋗。
虚次停垂佩，登坛俨奉瑄。
兰生芬献斝，电燎郁升烟。
气晏樵蒸焜，天澄境落褰。
涓成均拜胙，抃庆趣摩肩。
凤蓋端闈敞，蠅书惠泽宣。
自欣千载遇，叨贰六卿联。
簪笔琱兴上，扶圭绣黼前。
独多亲日表，敢后赞云篇。
帝德惟天大，臣心匪石坚。
愿言陪虎拜，宝历万斯年。
芦花丛里逢渔叟共酌
黎国衡（明代）

古树洲边访钓矶，芦花如雪扑蓑衣。澄溪雨霁客初到，隔浦云凉渔正归。

水尽征鸿飞远碧，烟空閒鹭浴斜晖。江鲈斗酒何辞醉，纵有波涛此夕稀。
木棉弹弓
王祯（元代）

主射由来彀此弓，岂知弦法有他功。却将一掬香绵朵，弹作晴云满座中。
探梅不遇登祈雨峰
陈文蔚（宋代）

人生何处不从容，旋向僧家借短筇。
那为孤芳穷僻远，要留脚力上高峰。
次韵俞掞县尉见赠钓台赋梅
高斯得（宋代）

严风摺繁圃，嘉卉难为香。
坐令众芳林，直为萧艾乡。
妖红与媪紫，乘时斗新妆。
梅生处扃外，皭然炯衣裳。
独无摧折忧，一笑春洋洋。
犹怀臭味感，苦口嗟难尝。
风人妙托物，予德惭菲凉。
坡公讵为役，涪翁可齐芳。
尚此短兵接，当君阵堂堂。
到西山怀赵景文似诸孤
陈著（宋代）

山屋著孤嫠，采薇人更谁。
寒镫长夜影，春帖去年诗。
后死只多感，独来能几时。
愿言相劝学，西席伫贤师。
夜听许十损诵诗爱而有作
杜甫（唐代）

许生五台宾，业白出石壁。余亦师粲可，身犹缚禅寂。

何阶子方便，谬引为匹敌。离索晚相逢，包蒙欣有击。

诵诗浑游衍，四座皆辟易。应手看捶钩，清心听鸣镝。

精微穿溟涬，飞动摧霹雳。陶谢不枝梧，风骚共推激。

紫燕自超诣，翠驳谁剪剔。君意人莫知，人间夜寥阒。
又五首
邵雍（宋代）

万物道为枢，其来类自殊。
性虽无厚薄，理亦有精麄。
未若人为盛，还知物有余。
我生于此日，幸免作庸夫。
残暑
周密（宋代）

残暑有归意，倦游犹异乡。不知何处雨，顿觉夜来凉。

老树摇黄落，秋花弄白香。登楼正多感，一笛起山阳。
东岩
张禀（宋代）

资中佳处是东岩，只在重城百百间。四座清风无俗景，我心浑似白云闲。
谢远方诸友下访
顾逢（宋代）

远友相寻意极浓，尽言专访老吟翁。
来从千里求诗去，愧我全无一句工。
上漕使
唐庚（宋代）

持节三千里，提封一十州。天文占使入，地上觉钱流。

吏有言前信，农无赋外求。事投馀刃毕，政举大纲休。

惠泽坤维润，威风井络秋。利源乾复溢，民瘼痼还瘳。

德以柔刚济，材兼巨细收。道兴期变鲁，文盛拟从周。

即给中台笔，行抛外计筹。孤生真自幸，微禄每容偷。

未可长闲去，须为寸进谋。祗应青白眼，能为辨薰莸。
宿灵岩赠长老敏行
王十朋（宋代）

篮舆谢公岭，杖屦矩罗室。净名访维摩，一庵仅容膝。

寻僧画屏中，往往多八十。平生看不足，灵岩最奇绝。

老禅蜀中来，心印传佛日。脚力穷天下，称此为第一。

兹山昔未开，藏闭最深密。倘不遇熙朝，造物肯容出。

孙公赋天台，胜地尚遗佚。我欲续金声，愿借山中笔。
贺圣朝
杜安世（宋代）

东君造物无凝滞。芳容相替。杏花桃萼一时开，就中明媚。

绿丛金朵，枝长叶细。称花王相待。万般堪爱，暂时见了，断肠无计。
次因上人韵
王之道（宋代）

一从潜水别，三见菊花黄。
旧好论交笃，新诗引兴长。
劳生閒自笑，道术淡相忘。
蝴蝶秋来懒，时应到睡乡。
撰吴缄三年伯家传有感即赠达璋同年
曹家达（清代）

不堪尘事感沧桑，华表归来睨旧乡。我愧陆机陈世德，先人墓草九秋霜。
松花
舒岳祥（宋代）

偃蹇不入俗，随春也作花。
高攀许樵子，轻扫落僧家。
功用虽非药，风标正似茶。
秋风收子食，辟谷胜胡麻。
九月十六日自许昌回至京师胥平叔宋中道迓于
梅尧臣（宋代）

今日至国门，二子来迎我。
适遇信陵冢，冢棘秋叶堕。
翩翻随人飞，拂马右或左。
谓此独无情，亦与吾意可。
军事将蒇余归有日矣诗以志喜 其一
赵翼（清代）

久作华阳陶隐居，岂期老出治军书。廉颇已自三遗矢，冯妇何堪再下车。

乡梦迢迢千里外，尘踪碌碌一年馀。稍欣奏凯期将近，计日归寻旧草庐。
题卜子敬所画脩竹轩图为夏仲南赋
汪广洋（明代）

道人家在南山巅，长日罢读秋水篇。迩来种竹不数本，稍觉窗户生云烟。

龙稍交交翠欲举，恍疑泊近湘江渚。鸾凤翻影云背来，高处风惊夜深语。

东湖隐者亦好歌，手把绿玉披紫荷。清晨梳头踏曙色，到此徙倚聆秋珂。

卜君之画迥不俗，卜君之容美如玉。明朝拟买好东绢，请君写我筼筜谷。
西行 其一
李云龙（明代）

仆夫戒晨迈，朋好为相谋。枳棘寡栖凤，江浅希潜虬。

曰予秉薄劣，二纪负兹游。冲波有飞楫，急坂无停辀。

抚己况多歉，释此将焉求。高步诚可追，大力势难侔。

以兹激孤往，飘然去故丘。穷猿不择木，困羽但望秋。

贱子谅有持，长者毋相尤。
秋日野步和王觉民十六首
王之道（宋代）

穷愁长怕诗撩拨，幽愤须凭酒破除。
对酒更遭诗债窘，可堪毛颖不中书。
所思
李中（五代）

门掩残花寂寂，帘垂斜月悠悠。

纵有一庭萱草，何曾与我忘忧。
山居七咏·湛然亭
方岳（宋代）

一念惟余睡作魔，鸥閒不与世同波。
迩来定力空诸妄，如以摩尼照浊河。
武夷精舍十咏·铁笛亭
袁枢（宋代）

当年跨鹤翁，想在云深处。
铁笛忽龙吟，万壑披霾雾。
遥知发天秘，踏破苍苔路。
吹与众仙闻，来看晚题句。
约刘良叔观苔梅
方岳（宋代）

白玉为堂月一栏，何如茅屋雪中看。
笑堪索否便堪醉，盟可寻欤不可寒。
杜北春风惊婉娩，江南烟雨几悲酸。
清香吹落骚人物，墨妙笔精并二难。
逼除过右史水村江山人同赋
李攀龙（明代）

夜来北渚北风急，打头雪花大如笠。片纸东飞右史书，诘朝小如湖中集。

到门白鸟出高巢，系马南山迸人入。使君亭午未解醒，肃客登筵一长揖。

地僻兼无俗子妨，樽空况有邻家给。意气还须我辈看，功名但任儿曹立。

瞥眼旋惊青岁徂，沾唇莫放金杯涩。世上悠悠已自谙，即今不饮嗟何及。

醉听楚调起寒云，綵笔凭陵朱丝湿。平生多少伯牙心，此日因之寄篇什。
山居酬韦苏州见寄
畅当（唐代）

孤柴泄烟处，此中山叟居。观云宁有事，耽酒讵知馀。

水定鹤翻去，松歌峰俨如。犹烦使君问，更欲结深庐。
忆少年
佚名（宋代）

承平世，嘉祐壬寅。九月上旬辛。酒醪香旨，谷实丰珍。宗祀敞中宸。宾延上帝五方神。以严亲。诚心通杳杳，文物盛彬彬。金声玉色，和奏翕铿纯。荡无垠。天地一洪钧。
明天子、至化深仁。一意奉精禋。感时怵惕，即事恭夤。用孝教斯民。多仪举，大恩沦。福来臻。清风动阊阖，皓气下天津。币诚玉腆，朱燎焜槱薪。积欢欣。皇历万斯春。
送蔡廉父赴赣辟 其一
赵汝绩（宋代）

同游两见菊花时，忍对西风话别离。官远人应观所主，心平事别得其宜。

急流进进常思退，公事惺惺要带痴。执手羞为儿女语，此言或可当箴规。
赵逵明大社四月一日招游西湖十首
杨万里（宋代）

船从咏泽过孤山，径度琉璃一簟间。
隔岸多情杨柳树，向人招唤俯烟鬟。
偈颂二百零五首
释正觉（宋代）

笊篱木杓，钱贯井索。
受用见成，家风廓落。
生涯放得信缘看，佛法更於何处著。
不用安排只麽从，自然心地常安乐。
荣寿堂为昆山项御史璁题
韩雍（明代）

碧玉峰前荣寿堂，高年慈母被恩光。霞文帔映童颜润，珠翟冠笼鹤发长。

天禄分来春酿酒，锦衣归去昼称觞。应知罔极真难报，孝道相期更显扬。
梦蜀
陆游（宋代）

梦饮成都好事家，新妆执乐雁行斜。
赬肩郫县千筒酒，照眼彭州百驮花。
醉帽倾欹歌未阕，罚觥潋灩笑方哗。
霜钟唤觉晨窗白，自怪无端一念差。
小重山·不是蛾儿不是酥
佚名（宋代）

不是蛾儿不是酥。化工应道也难摹。花儿清瘦影儿孤。多情处，时有暗香浮。试问玉肌肤。夜来霜雪重，怕寒无。一枝欲寄洞庭姝。可惜许，只有雁衔芦。
风止
范成大（宋代）

收尽狂飙卷尽云，一竿晴日晓光新。
柳魂花魄都无恙，依旧商量作好春。
入道诗十九首
王庆升（宋代）

九转金丹九月圆，木金胎旺好安禅。
纯坤月里纯乾足，手把仙瓢酌醉仙。
久不看镜须之白者众矣得数语寄成父兼示儿侄
赵蕃（宋代）

始白才二三，今白乃四五。
萧萧十数茎，底用更缕数。
年来悼亡悲，老至作诗苦。
外形虽由中，不应遽如许。
叹息计此身，几何不埋土。
而此尚低回，悄悄受群侮。
弟能教儿书，儿足事吾圃。
吾岂不可归，兹为寄门户。
殊亭
薛季宣（宋代）

指掌视吴都，游人望已殊。清江浮晚岸，绿野涨春湖。

我乏渊明事，谁为漫叟徒。醉心寻古记，始信不虚诬。
自君之出矣
文洪（明代）

自君之出矣，鸾镜护常深。留待君归日，持将照妾心。
次韵九华杜先辈重阳寄投宛陵丞相
殷文圭（唐代）

日下飞声彻不毛，酒醒时得广离骚。先生鬓为吟诗白，

上相心因治国劳。千乘信回鱼榼重，九华秋迥凤巢高。

强酬小谢重阳句，沙恨无金尽日淘。
马上口占三绝
郑刚中（宋代）

小枝圆熟枣累累，短绿尖新麦透泥。
父老随车说丰岁，相公何苦出关西。
题赵松雪画洛神及写洛神赋
陈琏（明代）

繄思王入觐东归兮，日严饬其徒御道。伊阙与景山兮，瞻鸾旌之飞度。

遇宓妃于洛川兮，缥缈隔乎烟雾。倏飘忽其若神兮，见淩波之微步。

从湘滨汉皋之神女兮，俨众灵之来聚。采明珠而拾翠羽兮，纷杂遝而容与。

虽眷眷于淑美兮，将奚以达乎衷素。临川流而凝伫兮，嗟幽冥之异路。

偶琼珰之来献兮，岂徽音之能悟。耿良宵而忘寐兮，遂怅然而归去。

念此事之莫稽兮，所可重者思王之赋。览松雪之图写兮，觉神怡而目注。

历百祀而如新兮，诚在人之珍护。聊肆玩以自适兮，又奚用深究乎其故。
谢东山惠广西酒
陈献章（明代）

月下花前舞影欹，桂江酒美独斟时。眼前莫道都忘却，也向东山有报诗。
句
吴龙翰（宋代）

一声欸乃烟波阔，千古离骚日月光。
狂歌词
白居易（唐代）

明月照君席，白露沾我衣。劝君酒杯满，听我狂歌词。

五十已后衰，二十已前痴。昼夜又分半，其间几何时。

生前不欢乐，死后有馀赀。焉用黄墟下，珠衾玉匣为。
虞美人·黄帘绿幕窗垂雾
刘辰翁（宋代）

黄帘绿幕窗垂雾。表立如承露。夕郎偷看御街灯。归奔河边残点、乱如星。开园蒋李游春雨。蛱蝶穿人舞。如今烟草锁春晴。并与苏堤葛岭、不堪行。
登佛手岩屋角岭诸山
王慎中（明代）

缘崖百转几经休，回复千峰晚气浮。路绝见僧行树杪，猿鸣呼客入林幽。

平看珠斗悬灯影，俯瞰明河激涧流。颇似谢公高简性，领州不自废山游。
霜天晓角
范成大（宋代）

少年豪纵。袍锦团花凤。曾是京城游子，驰宝马、飞金鞚。

旧游浑城梦。鬓点吴霜重。多少燕情莺意，都泻入、玻璃瓮。
题无学卷兼柬三怀上人时同寓匡庐 其二
邹元标（明代）

持经为母到西台，五两风轻一苇开。月照蒲团猿鹤静，好骑白鹿再归来。
游戒坛山赠寺僧达文
赵大经（清代）

河流混混渡桑乾，云际朱楼指戒坛。细马一鞭忘荦确，春衣重袭怯高寒。

塔中铃语僧应解，石上松髯客许攀。欲向名山询故事，多闻喜得见阿难。
孙征君传
方苞（清代）

孙奇逢，字启泰，号钟元，北直容城人也。少倜傥，好奇节，而内行笃修；负经世之略，常欲赫然著功烈，而不可强以仕。年十七，举万历二十八年顺天乡试。先是，高攀龙、顾宪成讲学东林，海内士大夫立名义者多附焉。及天启初，逆奄魏忠贤得政，叨秽者争出其门，而目东林诸君子为党。由是杨涟、左光斗、魏大中、周顺昌、缪昌期次第死厂狱，祸及亲党。而奇逢独与定兴鹿正、张果中倾身为之，诸公卒赖以归骨，世所传“范阳三烈士”也。

方是时，孙承宗以大学士兼兵部尚书经略蓟、辽，奇逢之友归安茅元仪及鹿正之子善继皆在幕府。奇逢密上书承宗，承宗以军事疏请入见。忠贤大惧，绕御床而泣，以严旨遏承宗于中途。而世以此益高奇逢之义。台垣及巡抚交荐屡征，不起，承宗欲疏请以职方起赞军事，使元仪先之，奇逢亦不应也。其后畿内盗贼数骇，容城危困，乃携家入易州五公山，门生亲故从而相保者数百家，奇逢为教条部署守御，而弦歌不辍。

入国朝，以国子祭酒征，有司敦趣，卒固辞。移居新安，既而渡河，止苏门百泉。水部郎马光裕奉以夏峰田庐，逆率子弟躬耕，四方来学，愿留者，亦授田使耕，所居遂成聚。

奇逢始与鹿善继讲学，以象山、阳明为宗，及晚年，乃更和通朱子之说。其治身务自刻砥，执亲之丧，率兄弟庐墓侧凡六年。人无贤愚，苟问学，必开以性之所近，使自力于庸行。其与人无町畦，虽武夫悍卒工商隶圉野夫牧竖，必以诚意接之，用此名在天下，而人无忌嫉者。方杨、左在难，众皆为奇逢危，而忠贤左右皆近畿人，夙重奇逢质行，无不阴为之地者。鼎革后，诸公必欲强起奇逢，平凉胡廷佐曰：“人各有志，彼自乐处隐就闲，何故必令与吾侪一辙乎？”居夏峰二十有五年，卒，年九十有二。

河南北学者，岁时奉祀百泉书院，而容城与刘因、杨继盛同祀，保定与孙文正承宗、鹿忠节善继并祀学宫，天下无知与不知，皆称曰夏峰先生。

赞曰：先兄百川闻之夏峰之学者，征君尝语人曰：“吾始自分与杨、左诸贤同命，及涉乱离，可以犯死者数矣，而终无恙，是以学贵知命而不惑也。”征君论学之书甚具，其质行，学者谱焉，兹故不论，而独著其荦荦大者。方高阳孙少师以军事相属，先生力辞不就，众皆惜之，而少师再用再黜，讫无成功，《易》所谓“介于石，不终日”者，其殆庶几耶。
台湾纪巡诗 其二十六
夏之芳（清代）

木冈东峙晓云凝，咫尺阪陀未即登。指点万山分脉处，一峰独秀镇平陵。
朝会
佚名（隋代）

湛湛露斯，其甘如饴。
清宁鉴德，和气应之。
神云播液，冰玉凝姿。
是为仁瑞，万寿维其。
次韵方允迪秘监步月感怀一首
刘一止（宋代）

伊昔苕水滨，诗酒相逆送。红蕖三百顷，天遣作妙供。

于今几何时，喜惧不同梦。惊心风月夕，怨笛有残弄。

所嗟老侵寻，不愧官冗从。当时季孟间，众识长雏凤。

宁知天一角，复此樽酒共。文章自千古，习气无乃重。

诗如朝阳鸣，一一律吕中。从游二三骏，蹀躞不受鞚。

阿威有家学，落笔竞豪纵。伤时复怀旧，一笑得再恸。

公等俱勉旃，如我堪底用。
和邓帅参追和东坡雪韵 其一
陈元晋（宋代）

学舞腰支束素纤，回旋似怯晓风严。飘窗淅沥暗投璧，洒研纷披冻着盐。

应有饮羔围暖帐，谁怜饥雀啅寒檐。凭栏独耸诗肩瘦，对立西山玉几尖。
竹枝歌三首 其三 送余德辉还池州
宋褧（元代）

江东酒船可拍浮，江东女儿娇且羞。况复春江花月夜，吴侬还向个中留。
澄心堂
曾极（宋代）

楮生玉面务深藏，未肯横陈翰墨场。
一幅降牋何用许，价高缘写宋文章。
林和叔山园九咏·霞隐
姜特立（宋代）

流水桃花几换春，花溪溪上好栖真。
此中自有神仙伴，不是秦时避世人。
寄秋怀 其五
赵蕃（宋代）

西京刘校尉，上疏引春秋。圣学期深探，明时可妄投。

他年王子表，今日古人求。幸甚闻无恙，顿能宽远忧。
侯相浪溪岁寒堂
赵思文（金朝）

静中台榭隔红尘，水色山光日日新。不用沿溪种松竹，主人元是岁寒人。
润州二首
杜牧（唐代）

句吴亭东千里秋，放歌曾作昔年游。(句 一作：向)
青苔寺里无马迹，绿水桥边多酒楼。
大抵南朝皆旷达，可怜东晋最风流。
月明更想桓伊在，一笛闻吹出塞愁。

谢眺诗中佳丽地，夫差传里水犀军。
城高铁瓮横强弩，柳暗朱楼多梦云。
画角爱飘江北去，钓歌长向月中闻。
扬州尘土试回首，不惜千金借与君。
游九龙潭
武则天（唐代）

山窗游玉女，涧户对琼峰。
岩顶翔双凤，潭心倒九龙。
酒中浮竹叶，杯上写芙蓉。
故验家山赏，惟有风入松。
秋雨未已客怀不佳夜诵少陵遣兴诗至生涯能几何常在羁旅中三复增感每字赋一诗 其四
章甫（宋代）

愁阴错昏晓，北风振葭苇。关塞来悲鸿，战场多哭鬼。

人生真幻戏，归尽同蝼蚁。贪夫患得失，达者今无几。
蝶恋花 暮春雨中感作
李佩金（清代）

蝶梦惊残花已误。怨紫愁红，忽忽成香土。长日爱眠宵不寐。

无聊觅句教鹦鹉。

檐网留春花络住。掠断游丝，玉剪双飞去。杜宇声中愁几许。

濛濛落絮和烟雨。
挽杨知府 其二
牟巘（宋代）

肮脏群飞外，康强七帙馀。耆年犹谨礼，细字每抄书。

十载甘琳馆，三州奉板舆。挂冠天未可，双犊老康庐。
种竹歌
德隐（清代）

南山南，北山北，其中有竹人不识。托根数茎临严霜，虚心愿并幽溪柏。

秋深草木零落尽，此竹亭亭终不易。
咏麻雀
李调元（清代）

一窝两窝三四窝，五窝六窝七八窝。
食尽皇王千钟粟，凤凰何少尔何多？
减字木兰花 其九
朱敦儒（宋代）

斫鱼作鲊。酒面打开香可榨。相唤同来。草草杯盘饮几杯。

人生虚假。昨日梅花今日谢。不醉何为。从古英雄总是痴。
次韵允迪秘监同年所寄会稽唱酬之什
沈与求（宋代）

秋鸿度寥廓，天远劳目送。燕雀各有谋，堕此朝餔供。

平生江海游，往事恍如梦。簪裳彊结裹，翰墨困嘲弄。

一官冗不治，匹马旁无从。迷行落小劫，直意识大洞。

似闻脯麒麟，颇欲翳鸾凤。眼无行秘书，此语谁与共。

贫知世路艰，老觉交情重。功名等戏剧，射覆偶微中。

龙媒驾鼓车，款段朱丝鞚。南游探禹穴，聊得登览纵。

时危要奇策，涂穷勿长恸。相期论少卑，材大古难用。
同萧英伯登陈安止啸堂
郭祥正（宋代）

食讫雨初霁，相将陟高台。缥缈临诸峰，幔卷浓云开。

秀特不可掩，擎天碧崔嵬。漳流欲赴海，澎湃西南来。

阴阴荔子木，合抱何年栽。幽鸟转枝语，清风与春回。

佛宫四面出，绀碧疑蓬莱。寓隐得斯地，足以摅君怀。

方庭有兰芷，近郭无虎豺。万事不挂虑，长年效僧斋。

一为孙登啸，而与数子谐。顾我病且老，况复时运乖。

儿归半道死，旅棺未葬埋。破甑已弃物，乃非君子侪。

从游得无玷，泯默甘摈排。
四气
雍裕之（唐代）

春禽犹竞啭，夏木忽交阴。稍觉秋山远，俄惊冬霰深。
偈颂一百一十七首
释绍昙（宋代）

九十日春今欲过，人生能见几韶光。
秦源方被梅花误，隋岸还看柳絮狂。
拄杖子，知不迁义，
缄封不密，满口嚼冰霜。
千言万语无人会，又逐流莺过短墙。
和张秘丞灯夕韵四首
刘克庄（宋代）

牧守二期方奉计，末期君已得民和。
不愁米送官仓少，但怪莲开陆地多。
座客共沾眉寿酒，厩人预戒早朝珂。
诸公若问龙钟叟，为说腰鎌自刈禾。
荆江口望见君山
郑起（宋代）

荆江江口望漫漫，一白无边夕照寒。
只是青云浮水上，教人错认作山看。
更漏子
向子諲（宋代）

鹊桥边，牛渚上。翠节红旌相向。承玉露，御金风。年年岁岁同。

懒飞梭，停弄杼。遥想彩云深处。人咫尺，事关山。无聊独倚栏。
丐祠得请喜而有作示介卿
蔡戡（宋代）

多病身先懒，閒居乐有余。
山林真可老，故事未应疏。
性与禽鱼适，身便水竹居。
非无轩冕志，吾亦爱吾庐。
渔家傲
吕渭老（宋代）

潦倒瞿昙饶口悄。拈花冤道头陀笑。鸡足山中眠未觉。谁知道。至今功业犹分剖。

唇口周遮何日了。禅床四面藤萝绕。有个路头君试讨。梅花老。南园蝴蝶飞芳草。
春日赐金园间居即事
张廷玉（清代）

溪流曲曲绕柴门，石作屏风树作垣。每与野人临水坐，梅花香里话君恩。
探春
吕大临（宋代）

摇曳风头欲振枯，柳梢垂发不胜梳。从来轻薄才先发，谁记秋霜坠叶初。
开元寺题壁用杜樊川题开元水阁许丁卯寓开元精舍韵 其二
姚念曾（清代）

生涯潦倒信浮沈，已绝名言祇树林。净界月皴松影细，荒台雨渍藓痕深。

愁中看雁能无泪，客里闻鸡尚有心。欲问遗芳寻断碣，候虫切切和孤吟。
樱桃子诗
史思明（唐代）

樱桃一笼子，半赤半已黄。一半与怀王，一半与周至。
哭施氏孙翩翩四首 其一
林朝崧（清代）

仙家药草不回生，负汝孀亲渡海行。病榻风吹残腊泪，春城愁入杜鹃声。

青莲火里灰全冷，紫凤图中绣未成。年纪玉栏刚数遍，销磨心血恨聪明。
答何秀才诗
何寘南（南北朝）

自怜耿不寐，拥褐至宵阑。苍茫曙月落，切戾晓风酸。

终朝长守曙，叠夜抱馀寒。周道坦且直，弱命溘将殚。

灵台聊寄止，戚里岂馀欢。思家无积敛，何以拯急难。
道中见梅
蔡戡（宋代）

篮舆兀兀梦初回，怪底幽香触鼻来。
日暮天寒正愁绝，谁家篱落数枝开。
觉报长老道谌写予兄弟真求赞次七兄韵
周必大（宋代）

身凡心圣古卢能，未着袈裟已是僧。
冷暖自知师莫问，但看老色几分增。
哲宗上太皇太后册宝五首
佚名（隋代）

玉车临御，凤盖棼丽。
奉承宝册，弥文盛备。
抗声极律，助我孝熙。
天之所佑，万寿无期。
题石室并和澹庵 其四
释慧空（宋代）

百里寻山但宿春，欲留未得去还慵。东风莫使归帆饱，放我中流认九峰。
白兆山
范雍（宋代）

车盖聊引步，浮云镇消忧。
郧川梦泽地，古迹堪询求。
白兆桃花岩，翰林栖此邱。
书灵山法堂
王恭（明代）

香台隐鹫峰，钟声云萝深。半壁见灯影，虚空闻梵音。

忍草被幽石，灵花曜阳林。唯应虎溪水，可以清尘心。
宫词 其四十八
张公庠（宋代）

仙籞春妍奉宴嬉，楼台偏与柳梢宜。鸣鞘声入千花去，黄伞低斜步步移。
郡名诗呈吕元钧五首 其四
孔平仲（宋代）

南轩何靓深，触处皆野质。檐间画眉语，砌下霜筠密。

小窗任明晦，一榻随伸屈。宿鸟聚樛枝，凉蝉噪■荜。

端居得颐养，诚意更精一。夏阑体长健，春至转安佚。

铅鼎熟黄牙，仙经横缥帙。和言不忤俗，定力何转物。

嗟我已龙钟，江潭恋章绂。尘中素袍化，镜里韶颜失。

爱君诗思茂，雅奏合竽瑟。爱君道气成，金石丛寿骨。

及瓜期尚远，发药容有日。德爵齿俱尊，登门但祗栗。
偈颂六十八首
释法薰（宋代）

十八十九，痴人夜走。
十九二十，人信不及。
信得及，观音院裹有弥勒。
和野渡家园杂兴
卫宗武（宋代）

绿稠红欲尽，架竹引酴醾。
葳蕤晴雪艳，汗漫无边际春风枝。
燕晴相见晚，蜂蝶正忙时。
芳辰似历块，乐事犹残棋。
可怜香骨销，但有绿鬓垂。
春归恨难挽，浮絮盈芳池。
委曲辞 其七
孙原湘（清代）

晨窗翠鸟忽衔将，小叠花笺扇角藏。只有万千珍重字，青丝一绺裹中央。
秋荷十韵
史浩（宋代）

涨碧湖方迥，娇红藕竞芳。已疑星斗下，仍讶锦云张。

脉脉初离立，盈盈忽缀行。烟藏何限思，雨送不胜香。

解佩皋临汉，闻弦浦近湘。向来便看此，欲去未渠央。

叶好嗔儿摘，蓬新唤客尝。更禁和月淡，直思付风狂。

得载平生酒，閒鸣尽日榔。甘将百诗咏，恣弄水仙乡。
偶书为山亭五首 其二
叶梦得（宋代）

微风似与洗庭除，石枕蛮藤不负予。八尺方床聊已足，可须仍要读残书。
窜夜郎于乌江留别宗十六璟
李白（唐代）

君家全盛日，台鼎何陆离！
斩鳌翼娲皇，炼石补天维。
一回日月顾，三入凤凰池。
失势青门傍，种瓜复几时？
犹会众宾客，三千光路岐。
皇恩雪愤懑，松柏含荣滋。
我非东床人，令姊忝齐眉。
浪迹未出世，空名动京师。
适遭云罗解，翻谪夜郎悲。
拙妻莫邪剑，及此二龙随。
惭君湍波苦，千里远从之。
白帝晓猿断，黄牛过客迟。
遥瞻明月峡，西去益相思。
夏日田居
张宣（明代）

携手踏莎行，微茫草径缺。幽人兴未已，芒屦穿林樾。

村墟上暮兴，衣袂微风发。遥寻钟磬音，远公庐暂歇。

乘兴复登高，东岭起明月。皓色坠深潭，清光见毫发。

远树何苍苍，云峰忽出没。盘礴夜转深，零露浸履袜。
浪淘沙 观雨
冒德娟（清代）

閒倚小楼西。风雨频催。望中新涨画桥低。洗得柳枝肥又碧，一片烟迷。

鸦湿傍檐栖。窗暗云披。不堪憔悴病春归。高控玉钩帘怕卷，寒透罗衣。
赋得三五明月满诗
江总（南北朝）

三五兔辉成。
浮阴冷复轻。
只轮非战反。
团扇少歌声。
云前来往色。
水上动摇明。
况复高楼照。
何嗟揽不盈。
次韵太朴良友对何仙舟读书山中见怀之作
虞集（宋代）

得谢荷休泽，消摇在岩阿。结庐庇风雨，樊圃搴藤萝。

塞坐古人书，日夕犹咏歌。追念少壮日，玩愒亦已多。

兢兢事补塞，奈此迟暮何。美人百里内，邈若隔山河。

兴怀贻好音，缊藉三春花。报言慎芳岁，卷石崇巍峨。
次石迪功韵 其二
吕颐浩（唐代）

丹丘无限好山川，叠翠峰峦插暝烟。郊外幽居三岁换，天边明月几回圆。

野堂半隐慵攲枕，健笔题诗思涌泉。小圃剩开桃李径，飞觞同醉待来年。
番头银
童蒙吉（清代）

海邦白镪本夷财，个个象形面目开。取汝探囊真授首，此曹都已断头来。
久雨不止二月半以敕醮庐山真君殿入夜星月皎然
孔平仲（宋代）

连朝苦阴雨，入夜月华新。清醮今当夕，真君信有神。

灯光想如昼，香气自生春。水旱多为害，当思今为民。
题林屋洞天
高斯得（宋代）

将返鸱夷棹，聊观古洞天。苍崖环谷口，圆峤结湖壖。

大药渐无质，还丹莫浪传。具区如弱水，重到定何年。
乘轻退缘北岭下
弘历（清代）

登山费半日，下岭消片时。进难退实易，万理可因思。

鋗人肩轻退，云磴盘委蛇。数步命一歇，何须雨汗挥。

渊明有名言，于斯一用之。
听项炯庵吹笛
朱筼（清代）

湿云夕敛轻阴薄，雨洗花光漾寥廓。十斛春愁黯不开，来过罗郎浇酒阁。

炯庵项君秦淮客，卧向胡床弄长笛。绝塞风高断雁悲，寒江秋老啼猿涩。

余声袅袅逐游丝，落日花前天宇阒。忆予客梦少年场，桃叶桃根几断肠。

君归试问清溪水，应记风流桓野王。
竹
葛天民（宋代）

此君别后稍添丁，留得清风镇户庭。
老鬓不禁霜点缀，旧邻多似树凋零。
一竿带雪进垂钓，数亩连苔书掩扃。
此话有谁堪委似，几回无语向青青。
中秋夜戏酬顾道流
孙蜀（唐代）

不那此身偏爱月，等闲看月即更深。

仙翁每被嫦娥使，一度逢圆一度吟。
立禅入平山
释智愚（宋代）

依依远势接云根，有路何曾气急人。
泽广既知藏不得，异花灵草自生春。
蔡山在江阴北湖西相传是蔡邕伯喈墓
释居简（宋代）

身与东都孰重轻，至今犹擅蔡山名。四围深堑方方禁，千古英词凛凛生。

汉鼎已归曹马手，胡笳犹播管弦声。传家更有柯亭竹，曾作岐阳老凤鸣。
题东武丘寺六韵
白居易（唐代）

香刹看非远，祇园入始深。龙蟠松矫矫，玉立竹森森。

怪石千僧松，灵池一剑沉。海当亭两面，山在寺中心。

酒熟凭花劝，诗成倩鸟吟。寄言轩冕客，此地好抽簪。
春日独酌十首 其六
郭祥正（宋代）

雷声散阳气，晴景醉长天。绿从何处来，染我山下泉。

汲泉酿醇酒，举杯复颓然。寄谢伯夷辈，饿名安用传。
二绝句 其二
张耒（宋代）

岁阴惨澹不可出，竹榻地炉聊自安。黄叶满山篱落晚，北风吹雨湿荒寒。
南畔农忙
邓伯凯（明代）

村南俗不好荒嬉，东作孜孜恐后时。黄犊耕云春起早，绿蓑披雨夜归迟。

冠昏有节家常给，赋税无逋吏到稀。过客相逢莫相笑，遗安一念少人知。
偶成
陈必复（宋代）

绕屋栽梅亦可人，最怜夏月绿阴清。
前村雨过山如洗，深径风来竹自鸣。
涤砚不嫌池水冷，写书受傍午窗明。
近吟未许人知得，且向梅边隐姓名。
窗间莫问唤祁嘉
马廷鸾（宋代）

窗间莫问唤祁嘉，望断宗周黍稷华。
斗帐高眠聊避客，深衣暂到漫为家。
我怀荒草同元亮，君悼空弦谢伯牙。
老矣悲欢总无奈，仙书频读览荒遐。
四和澜字三首谢赵工部 其三
林希逸（宋代）

芋栗先生语最真，有园我亦未全贫。閒寻往事浑如梦，𢬵作清吟老此身。

但愧淹才随锦尽，何如韩思与花新。柞山集即杼山是，佛地中来有几人。
代人作春闺怨十首 其六
朱升（宋代）

东风疑不到窗纱，惊见盆桃尽着花。郎意岂胜春意荡，远游亦合暂还家。
和昭德孙闻鹃
何梦桂（宋代）

平生抵掌志伊吾，闻著鹃声泪血枯。故国蚕丛千古恨，雾关熊耳一身孤。

自从飞去啼痕在，纵不归来有梦无。莫向延秋门上叫，门楼无数白头乌。
过易简彦从
赵蕃（宋代）

雨从笋怒长，春雨阴暗成。关门有馀暇，散帙不妨清。

从仕亦何好，隐居无用名。悠然会心处，便欲寄吾生。
花下饮
徐积（宋代）

我向桃花下，立饮一杯酒。
杯酒先濡须，花香随入口。
花为酒家先，春作诗翁友。
此时酒量开，酒量添一斗。
君看陌上春，令人笑拍手。
半青篱畔草，半绿畦中韭。
闲乌下牛背，奔豕穿狗窦。
潜身猫相雀，引喙禽呼偶。
包麻邻乞火，穿桑儿饷糗。
物类虽各殊，所乐亦同有。
谁知花下情，犹能忆杨柳。
中心卒无累，外物任相揉。
余方寓之乐，自号闲人叟。
正月六日风雪大作
范成大（宋代）

奇寒何事入芳辰，不管灯枝欲试新。
即日反风吹尽雪，东君已费一分春。
古意五首 其五
俞德邻（宋代）

忆妾初嫁时，感君涂蔇茨。嫁君未三载，君行河北陲。

长庚耿天际，饭粟羹伏雌。君云去不远，五月当来归。

闻君往从军，裘马事轻肥。蓬蒿没深巷，风露凄妾衣。

夫君岂不念，将由道路逶。道路或孔迩，妾忧宁不知。
【双调】行香子_叹世名利相
曾瑞（元代）

叹世
名利相签，祸福相兼，使得人白发苍髯。残花雨过，落絮泥沾，似梦中身、石中火、水中盐。
【幺】跳下竿尖，摆脱钩钳，乐天真休问人嫌。顾前盼后，识耻知廉。是汉张良，越范蠡，晋陶潜。
【乔木查】尽秋霜鬓染，老去红尘厌。名利为心无半点，庄周蝶梦甜，疏散威严。
【搅筝琶】君休欠，何故苦厌厌。月满还亏，杯盈自滟，荣贵路景稠粘。沾惹情忺，把穿。绝业贯休再添，徒尔趋炎。
【拨不断】弃雕檐，隐闾阎。灰心打灭烧身焰，袖手擘开锁顶钳，柔舌砍钝吹毛剑。旧由绝念。
【离亭宴带歇指煞】无钱妆富刚为僭，有财合散休从俭。狂夫不厌，为口腹遥天外置网罗，贪贿赂满肚里生荆棘，争人我平地上撅坑堑。六印多你尚贪，一瓢足咱无欠。君子退谦，把两字利名勾，向百岁光阴里，将一味清闲占。供庖厨野齑香，忘宠辱村醪酽。无客至柴荆昼掩，卧松菊北窗凉，躲风波世途险。
过叶县
李复（宋代）

南对黄山百里峰，双溪夹路碧溶溶。难追旧事飞仙舄，但有馀风喜画龙。

柳际秋晴分䆉稏，亭阴晚色见芙蓉。襄城已远方城近，图志分疆入楚封。
相思怨
李冶（唐代）

人道海水深，不抵相思半。
海水尚有涯，相思渺无畔。
携琴上高楼，楼虚月华满。
弹著相思曲，弦肠一时断。
禅人写师真请赞
释慧远（宋代）

早依圜悟，晚住林泉。无门雪屈，遍界声冤。
对天子廓摩醯首罗眼，提杨岐金圈栗棘蓬禅。
神仙秘诀，父子不传。
平地放开缚虎手，等闲迸出拦胸拳。
寄魏菊庄庆之
韦居安（宋代）

一庄纯种菊，此地著诗仙。
再世陶元亮，三生魏仲先。
餐英知正味，饮水得长年。
每见君吟稿，予怀亦洒然。
奉和秘监从翁夏日陕州河亭晚望
姚鹄（唐代）

洪河何处望，一境在孤烟。极野如蓝日，长波似镜年。

卷帘花影如，倚槛鹤巢边。霞焰侵旌旆，滩声杂管弦。

钟微来叠岫，帆远落遥天。过客多相指，应疑会水仙。
哨遍·为米折腰
苏轼（宋代）

陶渊明赋《归去来》，有其词而无其声。余治东坡，筑雪堂于上。人俱笑其陋，独鄱阳董毅夫过而悦之，有卜邻之意。乃取《归去来》词，稍加檃括，使就声律，以遗毅夫。 使家童歌之，时相从于东坡，释耒而和之，扣牛角而为之节，不亦乐乎？

为米折腰，因酒弃家，口体交相累。归去来，谁不遣君归。觉从前皆非今是。露未晞。征夫指予归路，门前笑语喧童稚。嗟旧菊都荒，新松暗老，吾年今已如此。但小窗容膝闭柴扉。策杖看孤云暮鸿飞。云出无心，鸟倦知还，本非有意。
噫！归去来兮。我今忘我兼忘世。亲戚无浪语，琴书中有真味。步翠麓崎岖，泛溪窈窕，涓涓暗谷流春水。观草木欣荣，幽人自感，吾生行且休矣。念寓形宇内复几时。不自觉皇皇欲何之？委吾心、去留谁计。神仙知在何处？富贵非吾志。但知临水登山啸咏，自引壶觞自醉。此生天命更何疑。且乘流、遇坎还止。
蔡琰归汉图
林景熙（宋代）

文姬别胡地，一骑轻南驰。
伤哉贤王北，一骑挟二儿。
二儿抱父啼，问母何所之。
傍鞭屡回首，重会知无期。
孰云天壤内，野心无人彝。
凡物以类偶，湿化犹相随。
穹庐况万里，日暮惊沙吹。
惜哉辩琴智，不辩华与夷。
纵邻形势迫，难掩节义亏。
独有思汉心。写入哀弦知。
一朝天使至，千金赎蛾眉。
雨露洗腥瘢，阳和变愁姿。
出关拜汉月，照妾心苦悲。
妾心倘未白，何以觐彤墀。
狐死尚首丘，越鸟科南枝。
如何李都尉，没齿阴山陲。
四安乘舟上安吉州
董嗣杲（宋代）

日出雪意消，云敛万山紫。
水步发船人，相竞更填委。
驰担苦多虞，买渡须谨始。
向来受摧挫，至今失料理。
溪南树阴开，沙上鸿声起。
独行良辛苦，淹留叹行李。
寘恨复怜生，归欤安坎止。
奔程入湖城，渺茫东门水。
杜子固参议累觅南窗诗勉成鄙句子固谓杜氏古无二族祁公其近属也
李光（宋代）

长怀杜陵老，遐想靖节翁。二子不并世，千载馀清风。

君为南国秀，志气陵苍穹。盘屈不得伸，妙略参元戎。

归来侣渔樵，香火陪琳宫。卜居牛斗墟，筑室瓦砾中。

依然植五柳，彷佛馀四松。南窗有幽意，寄傲膝可容。

拊床寒月侵，曝背微阳通。琴书乐忘忧，尊中常不空。

吾乡有诸杜，源流自祁公。归欤有成言，葛巾永相从。
贺新郎·主判茅君洞
刘克庄（宋代）

主判茅君洞。有檐间、查查喜鹊，晓来传送。几晓黄符披戴了，此晓君恩越重。被贺监、天随调弄。做取散人千百岁，笑渠侬、一霎邯郸梦。歌而过，凤兮凤。灌园织屦希陈仲。问先生、加齐卿相，可无心动。除却醴泉中太乙，拣个名山自奉。那捷径、输他藏用。有耳不曾闻黜陟，免教人、贬驳徂徕颂。服兰佩，结茅栋。
和人松江
李洪（宋代）

尘缨快濯四桥水，曳履却上三高堂。
欲按新图买渔具，短蓑篛笠混行藏。
放舟梅花潭同韩犹龙蓝朱公
黄渊（明代）

与子归敝庐，岖嵚饫暝眩。流沙三十寻，状如坠飞溅。

曰未悉厥三，请筏梅花漩。明发换胸眸，饱饭投蛟竁。

浣汗水则山，剽腾舫为箭。鬼兽石千林，日要舟为膳。

长梢蓊空光，女萝怪相恋。禹迹所不及，娲冶所不煎。

最小封家姨，别置汤沐县。与比三峡危，则以食鱼伣。

肮脏易抽辙，𩨬骮难纤援。心目胆魂争，三险快悸战。

高浪扑颠来，三人相莫见。鸭嘴狮狞间，微躯饶一线。

我尔悍章惇，篙师巧飞燕。初下黄牛喘，龙眼渐咀羡。

及过跌马硿，荔枝万斛咽。自饿罗浮来，此亦河豚宴。
哭胡遇
朱庆馀（唐代）

寻僧昨日尚相随，忽见绯幡意可知。题处旧诗休更读，

买来新马忆曾骑。不应随分空营奠，终拟求人与立碑。

每向宣阳里中过，遥闻哭临泪先垂。
闻喜鹊
李覯（宋代）

翩翩者鹊何品流，羽毛白黑林之幽。
生平智力可料度，有巢往往输鸣鸠。
天然却会报人喜，愚儿幼女唯尔求。
万声千噪几曾验，闻者终是轩眉头。
从来鸟鸟爱反哺，孝慈情性谁可俦。
其间於事最先见，告人凶祸令人忧。
忧时不肯自脩饰。祷请神鬼争啾啾。
告之愈验愈见恶，共云灾患鸦之由。
弹丸瓦石相驱逐，名园佳树难依投。
忠言逆耳世罕用，属镂曾割伍员喉。
莫笑后来司马公，事事称好真良谋。
送王司马之陕州（自太常丞授，工为诗）
刘禹锡（唐代）

暂辍清斋出太常，空携诗卷赴甘棠。府公既有朝中旧，

司马应容酒后狂。案牍来时唯署字，风烟入兴便成章。

两京大道多游客，每遇词人战一场。
喜见早梅花
舒岳祥（宋代）

朔雪吹吟屋，春风驻酒家。
野塘冰上雁，断柳月中鸦。
玉馔寒沙笋，金虀夜雨芽。
开窗有新事，喜见梅花。
赠云屋王相士
何梦桂（宋代）

满榻尘埃不下山，白云堆里老陈抟。山中若见种明逸，休说樵夫是达官。
次韵徐庭珍春日杂言十首
陈棣（宋代）

身如不系一虚舟，入眼江山总旧游。
视昔视今俱勿论，且凭从事到青州。
桄榔庵宾燕亭
陈觉（宋代）

秋来雨溢足池塘，华屋临流四面凉。
风颭圆荷翻翠盖，水涵芳蕊艳红妆。
淡烟难掩天真色，薄月常供自在香。
诗老未须识琐细，解陪梅菊到冰霜。
感春
张耒（宋代）

若若堂北桃，昨日花犹小。
暖风迟景一日功，万萼千葩烂相照。
东风漾漾吹朝雨，朝日满檐春鸟语。
樱桃得暖花意忙，接萼连枝间先吐。
兰芽出地长可握，小笋如簪堪荐箸。
欣欣万木谁使然，时来不肯居尘土。
盛衰相感但如此，镜中安得朱颜驻。
古来百计无可奈，惟有饮者谋犹庶。
乃知其急莫如酒，有衣可典犹为富。
我今不乐欲何待，薄俸自给供朝暮。
功名有命不可求，白发无私谁得拒。
从今酩酊勿复辞，弃置人间千万虑。
怀仙志
赖镜（明代）

水月空花见色身，蛾眉鸦鬓总镂尘。等閒红袖香销后，元是青莲自在人。
花药英禅师生日其子通慧设斋作此
释德洪（宋代）

甲辰腊旦底时节，太虚完全无一缺。陷虎机参陕右禅，骂人觜是新罗铁。

云居老子最精锐，长笑师兄难控制。龙象蹴踏非驴堪，鹅王择乳非鸭类。

睡快庵中知见香，试焚一铢熏十方。不在鼻端空与木，毕竟此香何处藏。
怀李于鳞戏集李杜各一首 其一 集李
王世贞（明代）

双珠出海底，飞在白云端。海月明可掇，不为世人观。

长鲸正崔明，为我扬波澜。一朝攀龙去，独宿天霜寒。

掩泪出故房，清晨起长叹。酌醴焚神鱼，问言谁与餐。

方希炼金骨，并乘双飞鸾。
满江红（丙辰中秋定王台即席饯富次律）
赵师侠（宋代）

凉入三湘，秋气爽、江澄沙白。人欲去、离愁黯黯，莫留行色。杯在中朝陪鹓鹭，暂来南楚分风月。与元枢、鹗荐共扶摇，朝天阙。

皇华使，和戎策。西府赞，中兴业。有缁衣同美，武公勋烈。樯燕已知添别意，骊驹谁为歌新阕。恨此情、如月过中秋，圆还缺。
登舟示邢子友
赵鼎（宋代）

尽室嗟何往，穷年浪自悲。才疏身潦倒，地远迹孤危。

风雨江南岸，豺狼天一涯。畏途端可悯，薄宦竟奚为。

已失田园计，难忘升斗资。毋烦俗子问，有愧达人嗤。

病马思春草，惊乌绕夜枝。登舟一长叹，此意只君知。
题建造寺奉先院
蔡襄（宋代）

日照溪山生翠光，春深花草杂幽香。
登临谁会迟留意，门外尘埃去路长。
嘉祐亲享朋堂二首
佚名（隋代）

烨烨房心，下照重屋。
我严帝观，匪配之演。
西颢沆百，夕景已肃。
灵其来娭，嘉良芳郁。
用韵怀何卿
王十朋（宋代）

送别鄱江日未赊，诗人相问忆金华。乌衣巷口见归燕，万里桥西思浣花。

持节要先苏赤子，摄身未用踏苍霞。行将归侍玉皇案，不比少陵鞋用麻。
荅元美吴门邂逅于鳞有赠 其二
李攀龙（明代）

徵君岩穴雅能深，出处人间总陆沉。流水乍含钟子调，浮云不陆邴生心。

关门紫气长来往，海上青山更古今。世事弹冠难自料，风尘容易是抽簪。
仲夏始雷
苏辙（宋代）

阳气溟濛九地来，经春涉夏始闻雷。麦禾此去或可望，桃李向来谁使开。

号令迍邅人共怪，阴阳颠倒物应猜。一声震荡虽惊耳，遍地妖氛未易回。
近中秋
张耒（宋代）

姮娥药熟桂华新，满贮清光待出云。
徐御冰轮行碧落，世间多少感秋人。
寒食二首
李山甫（唐代）

柳带东风一向斜，春阴澹澹蔽人家。有时三点两点雨，

到处十枝五枝花。万井楼台疑绣画，九原珠翠似烟霞。

年年今日谁相问，独卧长安泣岁华。

风烟放荡花披猖，秋千女儿飞短墙。绣袍驰马拾遗翠，

锦袖斗鸡喧广场。天地气和融霁色，池台日暖烧春光。

自怜尘土无他事，空脱荷衣泥醉乡。
又谢诸君酬和
孔平仲（宋代）

金兰诸益友，一一皆诗家。石音尽清越，使我惭淫哇。

丝棼强抽绪，语句多疵瑕。竹笺屡涂窜，谁谓点不加。

匏实虽百枚，不如一甘瓜。土朱重千钧，不如一丹砂。

革去齐梁体，羡君吐天葩。木强未肯休，馀辞缀车斜。
赠隐士
寇准（宋代）

夫子住东野，经年不到城。
爱吟无俗趣，贪静得闲名。
荒径侵山影，虚堂出燕声，
我惭为俗吏，泉石负幽情。
吏部孙主事龙津清晓图
林环（明代）

悠悠龙津水，远自庐峰来。蜿蜒走溪壑，势与山俱回。

麓断众山尽，忽看天镜空。澄波湛寒月，万景涵鸿濛。

此时得真赏，如游元化初。振策起沙鸟，数里见潭鱼。

微风林下来，吹动浮云影。灵气袭兰襟，洒然异人境。

朅来京国游，岁月随奔川。几回故乡梦，飞落闽南天。

举首不可见，思之空留情。寄声谢鸥鹭，愧负沧洲盟。
匈奴
郑思肖（宋代）

匈奴残破汉封疆，江北江南尽战场。若问生灵谁是主，如今天子又康王。
春日
韦庄（唐代）

忽觉东风景渐迟，野梅山杏暗芳菲。
落星楼上吹残角，偃月营中挂夕晖。
旅梦乱随蝴蝶散，离魂渐逐杜鹃飞。
红尘遮断长安陌，芳草王孙暮不归。
过蜀道山
张说（唐代）

我行春三月，山中百花开。披林入峭蒨，攀登陟崔嵬。

白云半峰起，清江出峡来。谁知高深意，缅邈心幽哉。
寒食信宿何季玉舟中
邝思诰（明代）

坐爱濠梁夜不还，兴情多在水云间。节过寒食空惊眼，人对冰壶亦解颜。

漫忆宫烟传往事，且看渔火起前湾。知机自得扁舟乐，何用藏名隐故山。
林和叔山园九咏·西望
姜特立（宋代）

江山静处远红尘，出郭肩舆意自真。
西望市喧声合处，中间几个是閒人。
竞渡时在湖外偶为成章
李群玉（唐代）

雷奔电逝三千儿，彩舟画楫射初晖。喧江雷鼓鳞甲动，

三十六初衔浪飞。灵均昔日投湘死，千古沉魂在湘水。

绿草斜烟日暮时，笛声幽远愁江鬼。
再分司海口即事寄桂尚文都事
卢琦（元代）

去年曾此徵邦课，不惮驰驱上下亭。今日重来头顿白，故人相见眼俱青。

春郊战马尘初暗，夜月啼鹃梦易醒。盐事又兴农事废，穷阎愁叹不堪听。
寄故姬
江陵士子（唐代）

阴云羃羃下阳台，惹著襄王更不回。五度看花空有泪，一心如结不曾开。

纤萝自合依芳树，覆水宁思返旧杯。惆怅高丽坡底宅，春光无复下山来。
雪晓舟中生火二首
杨万里（宋代）

乌银玉质金石声，见火忽学爆竹鸣。
腷腷膞膞久不停，白日坐上飞繁星。
不知何怒泄不平，不知何喜唧唧吟。
待渠自静勿与争，切莫借箸怒复生。
到渠缄口两耳热，铜鉼在旁却饶舌。
易秋河自楚归又往端州作送
梁以壮（明代）

六年一见韩山外，一别韩山又六年。浮世即教如好梦，故人能有几离筵。

我曾苦句投罗水，君返枯藤破岳烟。莫漫端州仍滞迹，珠江吟泛木兰船。
吴山十六景 其十四 包山奇石
弘历（清代）

震泽三万六千顷，神区奥壤无不包。是山得名独标众，下临无地上干霄。

怪异不堪偻指数，奇石多出山之凹。波冲浪激成孔穴，柔能克刚理则昭。

米颠一拳誇享帚，作记艳说皇山樵。诚令观此难为石，八十一穴真鹤鹩。

洞天福地列第九，丈人窃书传童谣。传称夫子不语怪，此语何自真虚嚣。
青玉案 暮春
李道清（清代）

海棠淡白胭脂褪。更寂寞、无人问。九曲回肠君莫讯。

如今猜透，春愁离恨。总是词人分。

博山一线春寒紧。侍女初将翠裘进。何处销魂销不尽。

碧纱帘外，飞花成阵。又是黄昏近。
采桑子·轻舟短棹西湖好
欧阳修（宋代）

轻舟短棹西湖好，绿草逶迤。芳草长堤，隐隐笙歌处处随。
无风草面琉璃滑，不觉船移。微动涟漪，惊起沙禽掠岸飞。
寄子京
宋庠（宋代）

八年三郡驾朱轮，更忝鸿枢对国均。
老去师丹多忘事，少来之武不如人。
车中顾马空能数，海上逢鸥想见亲。
唯有弟兄亲隐者，共将耕凿报尧仁。
送南康刘道纯秀才起应新诏
陈舜俞（宋代）

太平天子厌弊旧，尽解纲条重结纽。
一朝进士各名经，五百年来病声偶。
弟子增员岩穴空，博士献书车马走。
鸿薄青冥昔在笼，鱼忆沧浪今脱笱。
乘时得志君其人，平生好学气撞斗。
诋诃毛郑为低眉，辨说仪秦不容口。
本需束帛贲圭衡，勉应新书辞畎亩。
时髦往往出江南，解褐须期居帝右。
藏珍韬椟元待价，搦矢抚弦须应手。
勿学迂疏鲁两生，是古非今空白首。
寄饶州王郎中效李白体
徐铉（宋代）

珍重王光嗣，交情尚在不。芜城连宅住，楚塞并车游。

别后官三改，年来岁六周。银钩无一字，何以缓离愁。
谒金门
曾纡（宋代）

风淅沥。窗外雪花初积。梦破小窗人寂寂。寒威无处敌。

强起饮君涓滴。清泪醉来沾臆。岐路即今多拥隔。弟兄无信息。
十五里沙
刘克庄（宋代）

只见风山白浪飞，更堪动地黑风吹。
渺茫直际九州外，汹涌常风八月时。
河伯岂能穷海若，灵胥仅可吓吴儿。
惜无散发骑鲸友，共了南游一段奇。
奉和圣制三月三日
陈希烈（唐代）

上巳迂龙驾，中流泛羽觞。酒因朝太子，诗为乐贤王。

锦缆方舟渡，琼筵大乐张。风摇垂柳色，花发异林香。

野老歌无事，朝臣饮岁芳。皇情被群物，中外洽恩光。
凯歌一首赠参将戚公
徐渭（明代）

破贼书来鸟共飞，江东谢傅喜生眉。即招记室横彤管，共泛楼船倒玉卮。
咏史下·荀彧
陈普（宋代）

河岱诸人无一贤，鄄城战格与云连。
云长翼德如文若，玄德翱翔早十年。
和东都令狐留守相公（一作奉寄东都留守令狐相公）
姚合（唐代）

除官东守洛阳宫，恩比藩方任更雄。拜表出时传七刻，

排班衙日有三公。旌旗严重临关外，庭宇清深接禁中。

三十六峰诗酒思，朝朝闲望与谁同。
宿新丰驿
王十朋（宋代）

小驿数椽屋，夜深风雨中。邻家有鸡犬，不是汉新丰。
桑世昌泽卿归天台
高似孙（宋代）

且入西陵抖素衣，寒灯犹有雁相依。
月僵积雪和梅冻，天拆残星背斗飞。
书策不堪供世用，江山何肯笑人归。
赤城仙伯皆吾辈，为带诗行问子微。